তাঁদের দেশেই উঠেছিল অমর সেই স্লোগান— ‘বেন্ড ইট লাইক বেকহ্যাম’। তা ডেভিড বেকহ্যামের দেশের বোলারদের মুখেই এখন ধ্বনি, ‘হিট ইট লাইক কোহলি’!
কী ব্যাপার? না, প্র্যাক্টিসে ইংল্যান্ডের বোলাররা এরকমই অনুরোধ জানিয়েছেন তাঁদের ব্যাটসম্যানদের কাছে। জস বাটলার, বেন স্টোকসের মতো আক্রমণাত্মক ব্যাটসম্যানদের কাছে গিয়ে ইংরেজ বোলাররা আর্জি জানান, তোমরা কোহলির মতো আগ্রাসী ব্যাটিং করো। আর সেই ব্যাটিংয়ের বিরুদ্ধে নেট প্র্যাক্টিসে বল করে যদি আমরা কোহলিকে থামানোর ফর্মুলা খুঁজে পাই! কটকে দ্বিতীয় একদিনের ম্যাচের আগে ইংল্যান্ডের নেটে তাই বাটলার, স্টোকসদের আগ্রাসী ব্যাটিং করতে দেখা গিয়েছে। 
বুধবার ভারতীয় ওপেনার কে এল রাহুল বলে গেলেন, ‘‘দুর্দান্ত অধিনায়কের লক্ষণ ইতিমধ্যেই দেখিয়েছে কোহলি। আমরা ওকে দেখে সারাক্ষণ শিখছি।’’ কটকেও কোহলি শো’র অপেক্ষা!